CELEX: 62011CN0313
Language: da
Date: 2011-06-21 00:00:00
Title: Sag C-313/11: Sag anlagt den 21. juni 2011 — Europa-Kommissionen mod Republikken Polen

27.8.2011   
            
            
               DA
            
            
               Den Europæiske Unions Tidende
            
            
               C 252/23
            
         Sag anlagt den 21. juni 2011 — Europa-Kommissionen mod Republikken Polen
   (Sag C-313/11)
   2011/C 252/44
   Processprog: polsk
   
      Parter
   
   
      Sagsøger: Europa-Kommissionen (ved D. Bianchi og A. Szmytkowska, som befuldmægtigede)
   
      Sagsøgt: Republikken Polen
   
      Sagsøgerens påstande
   
   
               —
            
            
               Det fastslås, at Republikken Polen har tilsidesat sine forpligtelser i henhold til artikel 16, stk. 5, artikel 19, 20 og 34 i Europa-Parlamentets og Rådets forordning (EF) nr. 1829/2003 af 22. september 2003 om genetisk modificerede fødevarer og foderstoffer (1), idet den har indført et forbud mod fremstilling, markedsføring og anvendelse af genetisk modificerede foderstoffer samt anvendelse af bestemte genetisk modificerede organismer som foderstof i Polen.
            
         
               —
            
            
               Republikken Polen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Kommissionen gør gældende, at Republikken Polen har tilsidesat sine forpligtelser i henhold til forordning nr. 1829/2003, idet den har vedtaget en national foderstoflov, der forbyder fremstilling, markedsføring og anvendelse af genetisk modificerede foderstoffer samt anvendelse af bestemte genetisk modificerede organismer (GMO) som foderstof i Polen. Efter vedtagelsen af denne forordning, der indebærer en fuldstændig harmonisering på området for tilladelser til GMO-foderstoffer på unionsplan, kan Polen ikke vedtage nogen retsforskrifter, der på dens område forbyder markedsføring, anvendelse og fremstilling af produkter, der er omfattet af sådanne tilladelser. Polen har særligt tilsidesat følgende bestemmelser:
   
               —
            
            
               Artikel 16, stk. 5, i forordning nr. 1829/2003, hvorefter tilladelse til markedsføring, anvendelse eller fremstilling med henblik på anvendelse som foderstof af bestemte GMO, af foderstoffer, der indeholder eller består af GMO, samt af foderstoffer, der fremstilles af GMO, alene kan imødekommes, afslås, forlænges, ændres, suspenderes eller tilbagekaldes af de i forordningen nævnte grunde og under overholdelse af de deri fastsatte procedurer.
            
         
               —
            
            
               Forordningens artikel 19, der fastsætter, at Kommissionen er ansvarlig for meddelelse af tilladelsen.
            
         
               —
            
            
               Forordningens artikel 20, hvorefter produkter, der er lovligt markedsført allerede inden ikrafttrædelsen af forordning nr. 1829/2003, skal anses for at have en tilladelse i henhold til denne forordning.
            
         
               —
            
            
               Forordningens artikel 34 (en klausul om beskyttelsesforanstaltninger), der henset til den fuldstændige harmonisering på det foreliggende område udgør den eneste mulighed for vedtagelse af beredskabsforanstaltninger til at suspendere eller ændre en meddelt tilladelse.
            
         I den forbindelse er det ikke relevant, at ikrafttrædelsen af det omtvistede forbud i national ret er blevet udskudt, idet allerede lovgivers vedtagelse af de omtvistede bestemmelser, der ikke er forenelige med EU-retten, og disses offentliggørelse udgør en tilsidesættelse af Republikken Polens forpligtelser i henhold til den nævnte forordning.
   
      (1)  EUT L 268, s. 1.